Maqui' ac ne na xec nein ca cao' pe ho' tococwa pane.
Tomi' xo' ac tococwa na:
Ta paca' hwein Jerusalém ca' me.
Winim' cain' jein Tamataracon Te ca wara tomi' pe mi' cuhu' pane,
ca wara tomi' hwet xuhu' pain pane.
João cara pane,
ja' nonon pain com oro wari'.
Wahu' iri tara ne,
om ta pain homa ne,
mi' ac xihwe tara pain Tamataracon Te.
Ac i ma' na ca tomi' tococwa.
Aram aram maqui' ac ne na xec nein ca cut in mami' xucucun quem.
Tomi' querec ac cocon na Jeju co taxipa' ca ma':
Taramaxicon nuxut.
Je i ca' tara oro xec ca to' quiji' pin toton momon oro romano co taramaxicon to ho' nanaparut pain xocori ca' ra?
Om ta mi' maparut pain ca taramaxicon pan ta' ca win ma' nuxut pain ca wari' nein Israel urut ca' ra?
Ac i ma' na ca tomi' querec cocon ma'.
Om na ta ac tococwa na.
Wirico pan na Te co taxi' nain oro xec pain ca ara tain cain oro ca coromicat an pe xo' nucun.
Om ca na ne pain ca taxi' pan hwein quem ac tococwa na.
Na e' na pain ca taxi' hwein i ca' ta ac tococwa na.
Maqui' pa' iri turuhu' Tamataracon Te ne,
mi' ac cuhu' tara pain ca hwara' opa wa.
Tomi' hwet ac mahu' tara cocon oro wari' ma',
co to nanain Jerusalém ca',
co to nanain oro xijein cidade pain Judeia ma',
co to nanain oro xijein cidade pain Samaria ma',
co to nanain oro xijein macan' pain pira ma' quem,
tomi' hwet ac mahu' tara cocon ta.
Ac i ma' na ca tomi' tococwa ma'.
Tomi' pin iri nain i ma' ne,
an piri' mao ac tocwa na.
Querec nana co taxipa' ca pain ca an piri' mao tocwa ma'.
Piri' piri' tatep pa' ac con na tajain nanawin.
Querec querec om pin ac cocon na.
Ca noro pawin caca ma',
ca piri' piri' ca ma',
ca noro pawin caca ma',
ca piri' piri' ca ma',
ane ane hwerehwet qui' ac caca na wari' co ma' 2 nana ma'.
Towo' na womicocon.
Tomi' ac cocon na:
Para noro pawin hwe ma' quem wari' nein Galileia?
Jeju ma',
co an piri' mao wa pain pawin ma',
main in qui' tarain macan' ta.
Querec hun pain ca piri' mao nucun.
Ac i ma' tara ca in qui' nucun quem ta nonon.